淵聖皇帝題十八學士頌
作者：李綱
朝代：宋

paragraphs: 英英策府，十八學士。
森如驥騄，才德兼備。
太宗御之，六轡耳耳。
嘶風籋雲，一日千里。
丹青之妙，寫于縑素。
千載風流，遇之旦暮。
於穆淵聖，天縱多能。
遊戲翰墨，識其姓名。
人物圖繪，及兹宸藻。
是爲三絕，萬世之寶。
沙漠苦寒，翠華未還。
傷心北顧，喟其涕澘。
安得傑才，如彼諸子。
扶翊中微，國勢振起。
豈無趙卒，爲御以歸。
老臣衰疾，跂而望之。